《送定上人持钵》
宋代·释居简

末流蹈袭箕裘业，葛藤窠里深渔猎。冷泉那畔激颓波，不怕长廊卷风叶。

小空绝乳气食牛，百步之威生电眸。一声震怒风万壑，反睨其母如深雠。

只今无奈恶叉聚，掉头紫帽峰前去。格外无人深领取，从上爪牙莫轻露。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。